《赋明月珠奉简三衢马子善》
元代·周巽

明月何团团，清辉散霞绮。君如明月珠，涌出沧海里。

文采照三衢，光华腾万里。煌煌海内珍，骊龙见之喜。

缀冕堪凝旒，为珰可充耳。蛾眉笑相看，鱼目羞自比。

景星夜荧荧，甘露朝旎旎。我歌明珠篇，蟾光浴秋水。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。